**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2021-12-14 Nr. TAR-136

Posėdis vyksta 2021-12-06 (nuotoliniu būdu). Posėdžio pradžia 15.00 val.

Posėdžio pirmininkė - Judita Simonavičiūtė.

Posėdžio sekretorė – Aldutė Meniakina.

Posėdyje dalyvauja komiteto nariai: Viktor Senčila, Alina Velykienė, Vidmantas Plečkaitis, Andrius Petraitis, Elida Mantulova, Vidmantas Dambrauskas.

Savivaldybės administracijos darbuotojai: R. Švelniūtė, V. Nausėda, K. Petraitienė, E. Simokaitis, E. Jurkevičienė, L. Žemaitytė.

Kiti dalyvavusieji: VšĮ Klaipėda ID atstovė K. Postornak, AB“ Klaipėdos vanduo“ atstovas M. Jurkaitis.

J. Simonavičiūtė informuoja, kad gautas Savivaldybės administracijos direktoriaus raštas su prašymu 2 klausimą „Informacija apie įgyvendinamų projektų eigą“ perkelti į kitą komiteto posėdį.

Darbotvarkė patvirtinta(bendru sutarimu):

1. Dėl paskatos pritraukti aukštos profesinės kvalifikacijos specialistus į Klaipėdos miesto savivaldybę administravimo tvarkos aprašo patvirtinimo. Pranešėja R. Švelniūtė.

2. Dėl gatvių pavadinimų suteikimo ir geografinių charakteristikų pakeitimo. Pranešėjas V. Nausėda.

3. Dėl atleidimo nuo žemės mokesčio mokėjimo. Pranešėja K. Petraitienė.

4. Dėl Klaipėdos miesto savivaldybės turto investavimo ir akcinės bendrovės „Klaipėdos vanduo“ įstatinio kapitalo didinimo. Pranešėjas E. Simokaitis.

5. Dėl pritarimo projekto „Klaipėdos miesto viešojo transporto priemonių atnaujinimas“ įgyvendinimui. Pranešėja E. Jurkevičienė.

6. Dėl pritarimo dalyvauti Europos komisijos misijoje „ Klimatui neutralūs ir išmanūs miestai“ pagal programą“ Europos horizontas“. Pranešėja E. Mantulova.

1. SVARSTYTA. Paskatos pritraukti aukštos profesinės kvalifikacijos specialistus į Klaipėdos miesto savivaldybę administravimo tvarkos aprašo patvirtinimas.

Pranešėja R. Švelniūtė sako, kad šio sprendimo projekto tikslas patvirtinti Paskatos pritraukti aukštos profesinės kvalifikacijos specialistus į Klaipėdos miesto savivaldybę administravimo tvarkos aprašą, o sprendimo projektas parengtas siekiant paskatinti aukštos kvalifikacijos specialistus rinktis Klaipėdos miestą gyvenimui ir darbui. Klaipėdos miesto savivaldybės finansinė paskata papildytų ir pastiprintų šiuo metu VšĮ Klaipėda ID įgyvendinamas aukštos kvalifikacijos specialistams skirtas priemones: „minkštojo nusileidimo“ paslaugos, profesinių bendruomenių būrimas, persikeliančiųjų konsultavimas, Klaipėdos ambasadorių tinklo telkimas. Viena pagrindinių investicinei aplinkai aktualių sričių išlieka kvalifikuotų, aukštą pridėtinę vertę darbo rinkoje kuriančių specialistų pritraukimas bei integracija. Ypač svarbu užtikrinti, kad būtų pritraukiami ir integruojami aukštos kvalifikacijos specialistai, dirbantys informacinių technologijų bei inžinerinės pramonės srityse, kurių poreikis Lietuvos rinkoje vis dar negali būti užtikrinamas tik vidaus specialistų pasiūla.

Dėl demografinių problemų – emigracijos ir visuomenės senėjimo, atlyginimų skirtumų su kitais Lietuvos miestais bei kitomis ES valstybėmis, taip pat dėl į darbdavių poreikius neorientuotos švietimo politikos - darbo jėgos trūkumas Klaipėdoje yra didelis ir ateityje didės. Pažymėtina, kad pridėtinę vertę kuriančių aukštos kvalifikacijos specialistų stoka - stabdo esamų įmonių plėtrą, naujų investicijų pritraukimą ir ekonominį Klaipėdos regiono augimą. Remiantis Klaipėda ID 2020 metų atlikta žmogiškųjų išteklių trūkumo ir poreikio analize informacinių technologijų sektoriuje, matoma, kad 13,2% šios rinkos buvo neužpildyta nepaisant to, kad vidutinis atlygis šioje srityje yra nuo 1500 eurų per mėnesį. Atsižvelgus į verslo 2020 metų specialistų poreikį bei planuojamą 2021 metų IT įmonių plėtrą Klaipėdoje, matoma jog Klaipėdos IT rinka potencialiai galėtų išaugti apie 30 procentų. Tačiau dėl darbuotojų stokos įmonės plečiasi kituose Lietuvos miestuose, kuriuose šios srities specialistų pasiūla yra didesnė, taip pat galimybės darbuotojų pritraukimui iš užsienio, palankesnės.

Paskata aukštos kvalifikacijos specialistams pritraukti yra Klaipėdos miesto savivaldybės formuojamo paskatų paketo dalis. Paskatų paketas sudarytas iš 4 paskatų: jau veikiančios „Žaliojo koridoriaus“ paskatos stambiam investuotojui ir naujai formuojamų paskatų - paskatos organizuoti konferencinio turizmo renginius Klaipėdoje, paskatos kurti naujas darbo vietas paslaugų centruose ir IRT paslaugų įmonėse Klaipėdoje ir paskatos pritraukti aukštos kvalifikacijos specialistus į Klaipėdą. Paskatų paketas tikslingai orientuotas į svetingumo ir IRT paslaugų sritis siekiant prisidėti prie miesto ekonomikos diversifikavimo, kuris išskirtas kaip vienas iš Klaipėdos miesto ekonominės plėtros strategijos tikslų. Šiuo įrankiu galėtų naudotis mieste registruotos įmonės, siekiančios prisitraukti jiems reikalingus darbuotojus tiek iš kitų Lietuvos miestų, tiek ir iš užsienio. Remiantis Klaipėda ID skaičiavimais vienų metų finansinė paskata į Klaipėdos miesto biudžetą sugrįžtų per aukštos kvalifikacijos specialistų sumokamą gyventojų pajamų mokestį. Visos investuotos sumos susigrąžinimo laikotarpis vieni metai. Pabrėžia, jog tvirtinant šį sprendimo projektą papildomų lėšų nereikia, tačiau šio sprendimo projekto pagrindu būtų planuojamas 2022-2024 m. Klaipėdos miesto savivaldybės strateginis veiklos planas bei biudžetas, kuriame pagal patvirtintą paskatą būtų planuojamos lėšos po 125 000 Eur. kas metai arba pagal galimybes.

V. Senčila sako, jog tai sveikintina iniciatyva ir teisinga kryptis, tik kyla klausimas dėl atlyginimo skirtumo.

K. Postornak patikina, kad atlyginimų skirtumas lyginant su Vilniaus ir Kauno miestais nedidelis, tačiau tai dar priklauso nuo įmonės.

A. Velykienė sako, kad palaiko iniciatyvą ir skatina reprezentuoti miestą. Siūlo pagalvoti kaip pritraukti gerus specialistus švietimo srityje, kad mokiniai gautų pačias kokybiškiausias paslaugas.

J. Simonavičiūtė palinki, kad būtų vykdomos diskusijos dėl integravimo su visų sričių specialistais ir siūlo balsuoti už pateiktą sprendimo projektą.

Balsavimu: už-6 ( V. Plečkaitis, V. Senčila, V. Velykienė, J. Simonavičiūtė, E. Mantulova, A. Petraitis), prieš-1( V. Dambrauskas).

NUTARTA. Pritarti sprendimo projektui.

2. SVARSTYTA. Gatvių pavadinimų suteikimo ir geografinių charakteristikų pakeitimas.

Pranešėjas V. Nausėda pristato sprendimo projektą, kuriame gatvėms siūlomi Mielaukių g., Alnavos g. ir Geldapės g. pavadinimai, o nauja gatvė yra suplanuota kvartale esančiame šalia Barškių g., Klaipėdos miesto savivaldybės administracijos 2021 m. rugsėjo 15 d. įsakymu patvirto formavimo ir pertvarkymo projekto sprendiniuose. Gatvei siūlomas Kalniškių gatvės pavadinimas. Giruliuose, Klaipėdos miesto savivaldybės administracijos 2019 m. balandžio 30 d. įsakymu patvirto detaliojo plano korektūros sprendiniuose ir vadovaujantis Klaipėdos miesto bendruoju planu suplanuotoms gatvėms siūlomi Šiaurės Baterijos g., Litorinos g.pavadinimai. Pažymi, kad Mielaukių g., Alnavos g., Geldapės g., Kalniškių g., Šiaurės Baterijos g., Litorinos g. pavadinimai buvo pasiūlyti 2021 m. lapkričio 10 d. Žymių žmonių, istorinių datų, įvykių įamžinimo ir gatvių pavadinimų suteikimo komisijos posėdyje. Pasiūlytiems gatvių pavadinimams Valstybinė lietuvių kalbos komisija pritarė. Taip pat patikslinamos Valtarkiemio gatvės geografines charakteristikas, kad gatvės ašinė linija sutaptų su naujai suplanuota Mielaukių g.

 V. Nausėda sako, kad suteikus pavadinimus suplanuotoms gatvėms bus galima suteikti adresus suformuotiems žemės sklypams bei patikslinti adresus neatitinkančius adresų formavimo taisyklių. Šio sprendimo pagrindu pildomas gatvių registras.

V. Dambrauskas kelia klausimą dėl Žuvėdros gatvės ir domisi ar tikrai reikalingi du gatvės pavadinimai mažoje teritorijoje, kurioje yra vienas vystytojas ir ne daugiau nei 30 namų.

V. Nausėda paaiškina, jog tos gatvės numatytos detaliajame plane.

V. Senčila kelia klausimą dėl pasikartojančio (gatvė šiuo pavadinimu yra Kalotėje, Klaipėdos rajone) Litorinos gatvės pavadinimo.

A. Petraitis pažymi, jog dalyvauja šioje komisijoje ir dėl šios gatvės vyko diskusijos, tačiau buvo nuspręsta palikti.

E. Mantulova mano, jog gali iškilti problemų dėl dviejų vienodų gatvių pavadinimų, jei dalis Klaipėdos rajono prisijungtų prie Klaipėdos miesto.

J. Simonavičiūtė pastebi, kad žmonės susigyvena su gatvės pavadinimu ir po to būna sunku pakeisti pavadinimą, todėl reikia pagalvoti kaip nesudaryti problemų. Siūlo apsispręsti ir balsuoti dėl 6 punkto (pritarta bendru sutarimu už 6 punktą - Šiaurės Baterijos g.), balsuoja už 7 punktą, už-2 (A. Petraitis, A. Velykienė), prieš-4 (J. Simonavičiūtė, E. Mantulova, V. Senčila, V. Dambrauskas), susilaiko-1( V. Plečkaitis), išbraukti 7 punktą.

J. Simonavičiūtė siūlo balsuoti už pateiktą sprendimo projektą su siūlymu išbraukti 7 punktą -Litorinos g.).

Balsavimu: už-4 ( V. Senčila, J. Simonavičiūtė, E. Mantulova, V. Dambrauskas), prieš-1( A. Velykienė), susilaiko-2 (V. Plečkaitis, A. Petraitis).

NUTARTA. Pritarti sprendimo projektui su siūlymu išbraukti 7 punktą.

3. SVARSTYTA. Atleidimas nuo žemės mokesčio mokėjimo.

Pranešėja K. Petraitienė sako, kad šiuo sprendimo projektu siūloma atleisti L. P. nuo 2021 metų 38,36 Eur žemės mokesčio mokėjimo už žemės sklypą, ir J. R. nuo 2021 metų 36,40 Eur žemės mokesčio mokėjimo už žemės sklypą. Sprendimo projekto tikslas, vadovaujantis LR žemės mokesčio įstatymo nuostatomis atleisti fizinius asmenis nuo žemės mokesčio mokėjimo už žemės sklypus, kurie 2021 m. paimti visuomenės poreikiams naujai C kategorijos gatvei tarp Klemiškės gatvės ir Tilžės gatvės tiesti ir eksploatuoti. Projekto rengimo priežastis – iš fizinių asmenų gauti prašymai atleisti nuo žemės mokesčio mokėjimo už žemės sklypus, kurie mokestiniais metais buvo paimti visuomenės poreikiams. Pažymi, kad pagal šį tarybos sprendimą dėl asmenims suteiktų 2021 m. žemės mokesčio lengvatų Klaipėdos miesto savivaldybė į biudžetą negaus 74,76 Eur pajamų.

Komiteto nariai pastabų ar pasiūlymu neturi.

J. Simonavičiūtė siūlo pritarti sprendimo projektui bendru sutarimu.

NUTARTA. Pritarti sprendimo projektui(bendru sutarimu).

4. SVARSTYTA. Klaipėdos miesto savivaldybės turto investavimo ir akcinės bendrovės „Klaipėdos vanduo“ įstatinio kapitalo didinimas.

 Pranešėjas E. Simokaitis sako, kad šiuo sprendimo projektu siūlo perduoti Klaipėdos miesto savivaldybei nuosavybės teise priklausantį ilgalaikį materialųjį nekilnojamąjį turtą - paviršinių nuotekų tinklus, kurio nepriklausomo turto vertintojo nustatyta rinkos vertė – 12 570 812 Eur, kaip savivaldybės papildomą nepiniginį įnašą akcinei bendrovei „Klaipėdos vanduo“, didinant šios bendrovės įstatinį kapitalą ir pavesti Klaipėdos miesto savivaldybės administracijos direktoriui, akcinės bendrovės „Klaipėdos vanduo“ savivaldybei nuosavybės teise priklausančių akcijų valdytojui, įgalioti savo atstovą šios bendrovės visuotiniame akcininkų susirinkime balsuoti už bendrovės įstatinio kapitalo padidinimą 12 570 812 Eur papildomu nepiniginiu įnašu – Klaipėdos miesto savivaldybei nuosavybės teise priklausančiu 1 punkte nurodytu turtu, išleidžiant 28,96 Eur nominalios vertės 434 075 vienetus paprastųjų vardinių akcijų, nustatant, kad akcijų emisijos kaina lygi jų nominaliai vertei, kurias įsigytų Klaipėdos miesto savivaldybė ir už jas apmokėtų šiuo nepiniginiu įnašu, kurio vertė atitinka akcijų, numatomų išleisti už šį įnašą, skaičių pagal akcijų nominalių verčių sumą.

 Primena, kad Savivaldybės tarybos kolegija 2021-07-16 posėdyje pritarė III variantui – perduoti savivaldybei priklausančią lietaus nuotekų infrastruktūrą AB „Klaipėdos vanduo“, didinant bendrovės įstatinį kapitalą ir papildomai į paviršinių nuotekų tvarkymą įtraukiant miesto gatves bei pėsčiųjų takus, atitinkamai teikiamas šis sprendimo projektas. Sprendimas perduoti paviršinių nuotekų tinklus akcinei bendrovei „Klaipėdos vanduo“, didinant jos įstatinį kapitalą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje įtvirtintus investavimo kriterijus, pakomentuoja.

 Pažymi, kad AB „Klaipėdos vanduo“ perdavus sprendime nurodytus paviršinių nuotekų tinklus ir apmokestinus miesto gatves ir pėsčiųjų takus, realus savivaldybės biudžeto lėšų poreikis apmokėti už paviršinių nuotekų tvarkymą sudarytų apie 600 tūkst. Eur. Teigiamos pasekmės: investuotas ilgalaikis materialus turtas, padidintas AB „Klaipėdos vanduo“ įstatinis kapitalas, įgyta bendrovės akcijų, sudarytos sąlygos kurti ir plėtoti infrastruktūrą, naudingą visuomenei, pagerinta viešųjų paslaugų kokybė, užtikrintas veiksmingesnis savivaldybės funkcijų atlikimas, kuriama pridėtinė vertė ir užtikrinama šią vertę kuriančios veiklos ilgalaikis ekonominis tvarumas, užtikrintas kokybiškas ir patikimas lietaus (paviršinių) nuotekų tvarkymas Klaipėdos mieste, atitinkamai gaunamas ir socialinis rezultatas.

 A. Velykienė sako, kad klausimas labai sudėtingas ir mano, kad tai turės įtakos kainų padidėjimui ir investiciniam planui, todėl sprendimas turėtų būti kompleksinis bei pateiktas aiškus veiksmų planas.

 M. Jurkaitis pažymi, kad siekiant išvengti kainų didėjimo ir teikiamas šis sprendimo projektas. Sako, kad tikimasi ES lėšų, kurios padėtų tvarkyti šią sritį. Taip pat informuoja, kad įmonė jau turi investicinį planą, kuris artimiausiu metu bus pristatytas tarybos komitetams. Patikina, kad paviršinių nuotekų apskaita yra atskira ir visos tokios išlaidos geriamojo vandens ir buitinių nuotekų tarifams įtakos neturės.

V. Dambrauskas mano, jog tai sudėtingas klausimas ir siūlo išdiskutuoti koks pertvarkymas reikalingas.

E. Mantulova mano, kad klausimas tikrai sudėtingas, nes nebuvo strategijos ir aiškaus plano, todėl siūlo jį spręsti kompleksiškai. Sako, kad palaikys šį sprendimo projektą, nes mato ir privalumą perduoti turtą- bus pradėtas rengti planas dėl paviršinio nuotekų poreikio

V. Plečkaitis sako, kad susilaikys dėl šio sprendimo projekto, nes kyla daug neatsakytų klausimų dėl lietaus mokesčio.

J. Simonavičiūtė pastebi, jog su nuotekų tinklais yra daug problemų, o iki šiol buvo vykdoma tik priežiūra, bet investicijų nebuvo. Mano, kad trūksta informacijos dėl lietaus nuotekų tinklų perdavimo ir mano, kad turėjo būti planas, kurį ir siūlo parengti.

A. Velykienė siūlo atidėti šio klausimo svarstymą ir diskutuoti su visa taryba, o ne vien su kolegija, pasikviečiant AB„ Klaipėdos vanduo“ atstovus, ekspertus.

V. Plečkaitis sako pritaria, kad visa išsami informacija būtų pristatyta visiems tarybos nariams.

J. Simonavičiūtė mano, jog tai didelis žingsnis, bet permainos neaiškios, todėl prašo formuluoti aiškų pristatymą ir siūlo balsuoti už pateikto sprendimo projekto atidėjimą.

Balsavimu: už-4 ( J. Simonavičiūtė, V. Plečkaitis, V. Dambrauskas, A. Velykienė).

NUTARTA. Atidėti klausimo svarstymą taryboje.

E. Mantulova nuo 5 klausimo svarstymo nusišalina.

5. SVARSTYTA. Pritarimas projekto „Klaipėdos miesto viešojo transporto priemonių atnaujinimas“ įgyvendinimui.

Pranešėja E. Jurkevičienė sako, kad teikiamu sprendimu prašo pritarti projekto „Klaipėdos miesto viešojo transporto priemonių atnaujinimas“ paraiškos teikimui finansavimui gauti pagal 2014-2020 metų Europos Sąjungos fondų investicijų veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 04.5.1-TID-V-517 priemonę „Miesto viešojo transporto priemonių parko atnaujinimas“ ir skirti Projekto įgyvendinimui užtikrinti būtinas lėšas. 2021 m. rugpjūčio 3 d. gautas LR susisiekimo misterijos raštas „Dėl kvietimo teikti projektinį pasiūlymą“. Ministerija kreipėsi į Klaipėdos miesto savivaldybės administraciją su prašymu pateikti projektinį pasiūlymą dėl Projekto įgyvendinimo. Projektinis pasiūlymas pateiktas 2021-10-29. Išnagrinėjus projektinį pasiūlymą, Projektas bus įtrauktas į valstybės projektų sąrašą ir teikiama Projekto paraiška. Norint pateikti Projekto parašką reikalingas tarybos pritarimas dėl Projekto įgyvendinimo. Pažymi, kad Priemonė yra įtraukta į Klaipėdos miesto savivaldybės 2022-2024 metų strateginio veiklos plano projektą. Elektrinių autobusų diegimas mieste numatytas Naujos viešojo transporto rūšies diegimo Klaipėdos mieste gairėse ir Naujos viešojo transporto rūšies diegimo įgyvendinimo veiksmų plane.

Projekto tikslas – pagerinti viešuoju miesto transportu teikiamų paslaugų kokybę ir taip paskatinti gyventojus labiau naudotis viešuoju transportu. Projekto įgyvendinimo metu planuojama įsigyti 6 naujus, nekenksmingus aplinkai, elektrinės traukos ilgus autobusus iki 150 vietų.

Projektas bus įgyvendinamas kartu su partneriu UAB „Klaipėdos autobusų parkas“. Projekto įgyvendinimui bus pasirašyta jungtinės veiklos sutartis tarp Klaipėdos miesto savivaldybės administracijos ir UAB „Klaipėdos autobusų parkas“. Projekto pareiškėjas bus Klaipėdos miesto savivaldybės administracija. Pareiškėjas įgyvendins Projektą, tvarkys bendrus reikalus, atstovaus šalims santykiuose su Projektą administruojančiomis institucijomis, teiks paraišką ES struktūrinių fondų paramai gauti, sudarys Projekto sutartį su įgyvendinančia institucija, užtikrins Klaipėdos miesto prisiimto stebėsenos rodiklio „Įsigytos naujos ekologiškos viešojo transporto priemonės“ pasiekimą, padengs 15 procentų visų tinkamų finansuoti Projekto išlaidų.

UAB „Klaipėdos autobusų parkas“, kaip partneris, vykdys viešųjų pirkimų procedūras, pasirašys sutartis su trečiaisiais asmenimis, įgis nuosavybės teisę į Projekto metu sukurtą ir įsigytą turtą, padengs netinkamas, tačiau šiam Projektui įgyvendinti būtinas išlaidas ir tinkamų finansuoti išlaidų dalį, kurių nepadengia Projekto finansavimas. UAB „Klaipėdos autobusų parkas“ savo lėšomis planuoja pastatyti 6 vietų įkrovimo stoteles, kurių kaina apie 212 000 Eur be PVM. Sprendimo įgyvendinimui Klaipėdos miesto savivaldybei reikės prisidėti 617,65 tūkst. Eur iš savivaldybės biudžeto lėšų, o lėšų poreikis numatomas 2022-2023 m. 2022 m. planuojama apmokėti 15 proc. avansą autobusų tiekimo konkursą laimėjusiam tiekėjui. Autobusų pristatymas ir pilnas atsiskaitymas numatomas 2023 m. Tuo būdu pagerinta viešuoju miesto transportu teikiamų paslaugų kokybė, mažinama oro tarša mieste.

A. Velykienė mano, kad reikia išsiaiškinti kiek šiuo projektu nepažeidžiamos konkurencijos sąlygos bei siūlo pateikti pilnus skaičius ir pagrįsti išlaidas su būsimomis išlaidomis miesto biudžetui, o klausimo svarstymą atidėti.

J. Simonavičiūtė siūlo balsuoti už pateiktą sprendimo projektą.

Balsavimu: už-1(A. Petraitis), susilaiko-4 ( V. Plečkaitis, V. Dambrauskas, V. Senčila, J. Simonavičiūtė), E. Mantulova balsavime nedalyvauja. A. Velykienė siūlo atidėti.

NUTARTA. Nepritarti sprendimo projektui.

6. SVARSTYTA. Dėl pritarimo dalyvauti Europos komisijos misijoje „ Klimatui neutralūs ir išmanūs miestai“ pagal programą“ Europos horizontas“.

Pranešėja E. Mantulova pristato sprendimo projektą, kuriuo siūlo pritarti dalyvavimui Europos komisijos misijoje „ Klimatui neutralūs ir išmanūs miestai“ pagal programą“ Europos horizontas“, siekiant iki 2030m. pasiekti klimato neutralumą bei įgalioti merą pasirašyti Klimato miesto sutartį(Climate City Contract). Pažymi, kad misijos esmė prisidėti prie Žaliojo kurso įgyvendinimo skatinant išmanumą ir klimato neutralumą miestuose ir misijos tikslai iki 2030 m. pristatyti mažiausiai 100 klimatui neutralių ir pažangių Europos miestų bei užtikrinti, kad šie miestai veiktų kaip inovacijų centrai. Sako, kad pritarus sprendimo projektui, bus sudaryta galimybė klausimyno teikimui dalyvauti Europos Komisijos paskelbtos misijos„ Klimatui neutralūs ir išmanūs miestai“ atrankoje.

V. Senčila siūlo palaikyti ir pritarti sprendimo projektui.

J. Simonavičiūtė siūlo pritarti ir balsuoti už pateiktą sprendimo projektą, išbraukiant 2 punktą dėl sutarties pasirašymo.

Balsavimu: už-7 ( V. Plečkaitis, V. Dambrauskas, V. Senčila, J. Simonavičiūtė, E. Mantulova, A. Petraitis, A. Velykienė), vienbalsiai.

NUTARTA. Pritarti sprendimo projektui, išbraukiant 2 punktą.

Posėdis baigėsi 17.00 val.

Posėdžio pirmininkė Judita Simonavičiūtė

Posėdžio sekretorė Aldutė Meniakina